钦定古今图书集成/明伦汇编/官常典/第504卷 > 钱守俊
## 钦定古今图书集成/明伦汇编/官常典/第504卷 > 钱守俊

按《宋史》本传：守俊，濮州雷泽人。少勇鸷，尝为盗陂泽
中，称“转陂鹘。周显德中，应募为铁骑卒。早事太祖，从
征淮南，战紫金山，下寿春，获战舰千馀艘。继从克关
南。宋初，补禁卫，隶散员直。乾德中，转殿前班都知。寻
征太原，方战，矢中左足，拔而复进，格斗不已。还改东
西班指挥使，迁马步军副都军头。太平兴国四年，命与张绍勍、李神祐、刘承珪率师屯定州，以备北边。俄
加秩，领演州刺史，移屯赵州。又从征范阳，师还，道遇
敌，战于徐河，斩首千级，夺马百匹。雍熙三年，命将北
征。田重进出飞狐道，守俊以偏师为援。边骑云集，守
俊按甲从容进战，大败之，连护屯兵于赵、定。代还，掌
军头引见司。淳化三年，出为单州团练使。明年，改迁
齐州。时河西蕃部内扰，命以副都部署镇其地。既而
徙屯石州，数改官。时有言守俊病且老，握重兵，不堪
其职。召还，授左领军卫大将军，领潘州防御，权金吾
街仗。大中祥符三年，卒，年八十一。守俊累从军征讨，
前后中三十六创。景德中，录其子允庆为奉职。